b'\n_START_ARTICLE_\nVisokomobilno ve\xc4\x8dnamensko kolesno vozilo\n_START_SECTION_\nZgodovina\n_START_PARAGRAPH_\nV 70. letih 20. stoletja je Kopenska vojska Zdru\xc5\xbeenih dr\xc5\xbeav Amerike (KOV ZDA) ugotovila, da militarizirana civilna vozila, ki so jih do tedaj uporabljali, ne zadostujejo njihovemu namenu ter zaradi raznolikosti ote\xc5\xbeujejo logisti\xc4\x8dno oskrbo. Do leta 1979 je izoblikovala zna\xc4\x8dilnosti za HMMWV in objavila javni razpis. V juliju istega leta je za\xc4\x8del AM General za\xc4\x8detno delo na novem vozilu, s katerim se je potem udele\xc5\xbeil razpisa (drugi dve podjetji sta bili Chrysler Defense in Teledyne). Prvi prototip, HMMWV M998, je bil v manj kot v letu \xc5\xbee v presku\xc5\xa1anju. Presku\xc5\xa1anje so opravili v vseh mo\xc5\xbenih vremenskih razmerah in pogojih, pri \xc4\x8demer je moralo vsako vozilo prevoziti skupaj preko 966.000 km._NEWLINE_Junija 1981 je Kopenska vojska ZDA razglasila AM General za zmagovalca razpisa in podpisali so pogodbo, ki je sprva vsebovala le novo serijo vozil za novo serijo preizkusov. Pozneje (22. marec 1983) so podpisali pravo pogodbo o dostavi 55.000 humveejev leta 1985. Ker je AM General izpolnil svoj del pogodbe, je dobil \xc5\xa1e naslednjo petletno pogodbo o izgradnji \xc5\xa1e 33.000 dodatnih vozil._NEWLINE_Prvo bojno uporabo je HMMWV do\xc5\xbeivel med prvo zalivsko vojno leta 1990. Pozneje je bil uporabljen v vseh oboro\xc5\xbeenih konfliktih ZDA. Med kosovsko vojno je Vojska Jugoslavije zajela en ameri\xc5\xa1ki humvee, ki je danes del muzejske zbirke Voja\xc5\xa1kega muzeja; stoji pred parkom Beograjske trdnjave. Ta vojna je bila tudi razlog, da se je KOV ZDA odlo\xc4\x8dila za namestitev dodatnega oklepa na del flote teh vozil. Drugi najve\xc4\x8dji uporabnik v sklopu Oboro\xc5\xbeenih sil ZDA, Korpus mornari\xc5\xa1ke pehote Zdru\xc5\xbeenih dr\xc5\xbeav Amerike, pa se ni odlo\xc4\x8dil za to mo\xc5\xbenost, kar se je v prihodnosti izkazalo za slabo odlo\xc4\x8ditev. Nova oklepljena vozila, ki so bili prvi\xc4\x8d zgrajena v letu 1996, so dobila okoli eno tono dodatne te\xc5\xbee; dodali so oklepne plo\xc5\xa1\xc4\x8de, neprebojna okna, oja\xc4\x8dali podvozje vozila ipd. Tako je lahko vozilo za\xc5\xa1\xc4\x8ditilo posadko pred eksplozijo \xc5\xa1tirih kilogramov eksploziva pod motorjem oz. pred eksplozijo 2\xc2\xa0kg pod prtlja\xc5\xbenikom._NEWLINE_Druga najve\xc4\x8dja dr\xc5\xbeava uporabnica, Izrael, je za potrebe svojih obrambnih sil razvila poseben oklep, saj jim je bila bolj pomembna varnost posadke kot mobilnost vozila._NEWLINE_Med operacijo Kon\xc4\x8dna svoboda in poznej\xc5\xa1o operacijo Ira\xc5\xa1ka svoboda je bilo uporabljenih ve\xc4\x8d kot 10.000 teh vozil v sestavi ve\xc4\x8d dr\xc5\xbeav Koalicije voljnih. Toda po zaklju\xc4\x8dku ve\xc4\x8djih spopadov in razglasitvi konca ira\xc5\xa1ke vojne se je izkazalo, da je ve\xc4\x8dina ameri\xc5\xa1kih humveejev \xc5\xa1e zmeraj brez oklepa. Tako so bili najpogostej\xc5\xa1a tar\xc4\x8da raznih ira\xc5\xa1kih uporni\xc5\xa1kih skupin, ki so s pomo\xc4\x8djo improviziranih eksplozivnih sredstev in RPG-ji z lahkoto uni\xc4\x8devali ta neza\xc5\xa1\xc4\x8ditena vozila._NEWLINE_Maja 2004 je ameri\xc5\xa1ki Senat odobril 618 milijonov dolarjev za novo serijo M1114; tako so med majem in oktobrom 2004 zgradili 300 vozil na mesec in med oktobrom 2004 in marcem 2006 450 vozil na mesec. Za dodatne oklepne pakete za obstoje\xc4\x8da neza\xc5\xa1\xc4\x8ditena vozila pa so namenili \xc5\xa1e dodatnih 610 milijonov.\n_START_SECTION_\nZasnova\n_START_PARAGRAPH_\nV nasprotju z drugimi transportnimi voja\xc5\xa1kimi vozili, ki so zasnovana kot majhna in gib\xc4\x8dna, je humvee zgrajen kot veliko, robustno in zelo mo\xc4\x8dno vozilo, ki je hkrati tudi gib\xc4\x8dno ter z nosilnostjo in mo\xc4\x8djo potega manj\xc5\xa1ega tovornjaka._NEWLINE_Karoserija ja izdelana iz aluminijeve zlitine 6061T6. Ta je pritrjena na jekleni nosilni okvir \xc5\xa1asije, ki je utrjena s petimi pre\xc4\x8dnimi nosilci. Podvozje je izdelano iz kompozitnega materiala s steklenimi vlakni._NEWLINE_Dizelski osemvaljni \xc5\xa1estlitrski motor proizvajalca General Motors ima mo\xc4\x8d 120 kW pri 3.400 vrtljajih na minuto ter z navorom 393 Nm. Uporablja lahko goriva: dizel, DF-2, JP-4, JP-8 in VV-F-800. Motor uporablja vodno in zra\xc4\x8dno hlajenje._NEWLINE_Avtomatski menjalnik proizvajalca Allison je \xc5\xa1tiristopenjski (tri naprej in ena za vzvratno vo\xc5\xbenjo). Vozilo ima vgrajeno hidravli\xc4\x8dno krmiljenje (\xc2\xbbservo volan\xc2\xab) in hidravli\xc4\x8dni zavorni sistem. Posebno zasnovano je tudi vzmetenje vozila, ki omogo\xc4\x8da tudi grobo terensko vo\xc5\xbenjo; vzmetenje je neodvisno, pri \xc4\x8demer je vsako kolo pritrjeno na dvojni A nosilec in je bla\xc5\xbeeno s spiralnimi vzmetmi in hidravli\xc4\x8dnimi bla\xc5\xbeilniki sunkov. Nosilnost vseh razli\xc4\x8dic je 1,25 t (razen M1037/M1042).\n_START_SECTION_\nOklep\n_START_PARAGRAPH_\nEdine serijsko oklepljene razli\xc4\x8dice humveeja so razli\xc4\x8dice XM1109, M1113, M1114, M1115 in M1116, ki imajo vgrajene oklepne plo\xc5\xa1\xc4\x8de na sprednjem delu, strehi, bokih (tudi vrata), ki zadr\xc5\xbeijo izstrelke do kalibra 7,62\xc2\xa0mm ter oklepne plo\xc5\xa1\xc4\x8de na podvozju, ki zadr\xc5\xbeijo eksplozijo protitankovske mine (spredaj do 5,5\xc2\xa0kg in zadaj do 2\xc2\xa0kg te\xc5\xbeke mine). Stekla so tudi odporna na izstrelke do kalibra 7,62\xc2\xa0mm in na drobce granat kalibra 155\xc2\xa0mm do razdalje 100 m._NEWLINE_Odpornost vozila na protitankovske mine je dokazala razli\xc4\x8dica M1114 leta 1997, ko je vozilo zapeljalo na \xc5\xa1estkilogramsko mino v Bosni. Sprednji del humveeja je bilo popolnoma uni\xc4\x8deno, toda 3-\xc4\x8dlanska posadka je dobila le manj\xc5\xa1e, neoperativne po\xc5\xa1kodbe (praske). Drugo plat zgodbe pa je humvee do\xc5\xbeivel med zasedbo Iraka, kjer so humvee uporabljali kot standardno prevozno sredstvo. Zaradi gverilskega in urbanega bojevanje ter uporabe protioklepnih raketometalcev RPG s strani ira\xc5\xa1kih upornikov se je izkazalo, da je humvee premalo oklepljen proti tak\xc5\xa1nim izstrelkom, oz. da je napa\xc4\x8dno uporabljen (kot bojno vozilo in ne kot transportno vozilo). Vojaki sami so opremljali humveeje z odpadlimi jeklenimi plo\xc5\xa1\xc4\x8dami ter vre\xc4\x8dami peska na dnu._NEWLINE_Decembra 2004 so ameri\xc5\xa1ki vojaki kritizirali ameri\xc5\xa1ko vlado na \xc4\x8delu z obrambnim sekretarjem Donaldom Rumsfeldom, da jih po\xc5\xa1iljajo v boj z neprimerno oklepljenimi humveeji, kar se ka\xc5\xbee v velikem \xc5\xa1tevilu uni\xc4\x8denih vozil in posledi\xc4\x8dno \xc5\xbertvah. Rumsfeldov odgovor, da so v boj poslali vojsko, ki jo imajo in ne vojsko, ki jo \xc5\xbeelijo, je do\xc5\xbeivel tudi kritike \xc5\xa1ir\xc5\xa1e javnosti, saj ZDA porabijo za oboro\xc5\xbeene sile najve\xc4\x8d denarja na svetu, kljub temu pa vojaki niso primerno zavarovani pri opravljanju dol\xc5\xbenosti._NEWLINE_5. julija 2005 je M1114 Slovenske vojske, ki je delovala v sklopu kontingenta SV v Afganistanu (misija ISAF), zapeljal z zadnjim levim kolesom na protitankovsko mino. Zadnji del je bil popolnoma uni\xc4\x8den (in s tem tudi celotno vozilo), toda od \xc5\xa1tirih \xc4\x8dlanov posadke je le eden utrpel bla\xc5\xbeje po\xc5\xa1kodbe sluha._NEWLINE_Junija 2006 je ju\xc5\xbenoafri\xc5\xa1ko podjetje LMT Technologies razvilo dodatni oklepni paket, ki omogo\xc4\x8da popolno za\xc5\xa1\xc4\x8dito vozila pred eksplozijo 1,8\xc2\xa0kg TNT kjerkoli na strukturi vozila.\n_START_SECTION_\nUporabniki\n_START_PARAGRAPH_\nOboro\xc5\xbeene sile naslednjih dr\xc5\xbeav uporabljajo HMMWV: Al\xc5\xbeirija (razli\xc4\x8dica M1114), Argentina, Bahrajn, Bolivija, Danska, Egipt (razli\xc4\x8dica M1114), Ekvador, Gr\xc4\x8dija (razli\xc4\x8dica M1114), Izrael (razli\xc4\x8dica M1114), Jemen, Jordanija, Kanada (razli\xc4\x8dica M1114), Katar (razli\xc4\x8dica M1114), Kolumbija, Kuvajt (razli\xc4\x8dica M1114), Luksemburg (razli\xc4\x8dica M1114), Makedonija, Maroko, Mehika, Nova Zelandija (razli\xc4\x8dica M1114), Oman, Portugalska, Saudova Arabija (razli\xc4\x8dica M1114), \xc5\xa0panija, \xc5\xa0vica (razli\xc4\x8dica MOWAG Eagle 4x4), Tajska, Tajvan, Tanzanija, Tunizija, Tur\xc4\x8dija, Uganda, Ukrajina, Uzbekistan, Venezuela, Zdru\xc5\xbeene dr\xc5\xbeave Amerike in Zdru\xc5\xbeeni arabski emirati (razli\xc4\x8dica M1114)._NEWLINE_Tudi Slovenska vojska ima v svojih vrstah 30 humveejev, in sicer v razli\xc4\x8dici HMMWV M1114. Uporabljajo jih predvsem v mednarodnih misijah v Bosni in Hercegovini (SFOR) in v Afganistanu (ISAF). 30. novembra 200] je Slovenska vojska prejela prvih 12 humveejev. V javnosti so se pojavili kritike, da jih je Slovenija kupila zaradi \xc5\xa1minkerskega videza in prilizovanja ZDA pred vstopom v NATO. Ne glede na kritike je humvee dosegel najbolj\xc5\xa1e rezultate na razpisu in ga je Slovenska vojska kupila na podlagi priporo\xc4\x8dila General\xc5\xa1taba Slovenske vojske. V eksploziji protitankovske mine pred Kabulom (Afganistan) je SV 5. julija 2005 izgubila eno tako vozilo; vojaki so bili nepo\xc5\xa1kodovani (eden je utrpel le za\xc4\x8dasno po\xc5\xa1kodbo sluha). Takrat se je pokazalo, da je bil nakup teh vozil upravi\xc4\x8den, saj take eksplozije ne bi pre\xc5\xbeiveli, \xc4\x8de bi uporabljali druga vozila iz parka Slovenske vojske (npr. Puch Mercedes G).'